CELEX: 52011XG0308(01)
Language: et
Date: 2011-03-08
Title: Nõukogu järeldused tulevastesse tervishoiutöötajatesse investeerimise kohta – innovatsiooni ja koostöö ulatus

8.3.2011   
            
            
               ET
            
            
               Euroopa Liidu Teataja
            
            
               C 74/2
            
         Nõukogu järeldused tulevastesse tervishoiutöötajatesse investeerimise kohta – innovatsiooni ja koostöö ulatus
   2011/C 74/02
   EUROOPA LIIDU NÕUKOGU,
   
               1.
            
            
               TULETAB MEELDE, et Euroopa Liidu toimimise lepingu artikli 168 kohaselt täiendavad liidu meetmed liikmesriikide poliitikat ning on suunatud rahvatervise parandamisele; samuti peavad need soodustama liikmesriikidevahelist koostööd rahvatervise valdkonnas ja toetama vajaduse korral liikmesriikide meetmeid ning võtma täielikult arvesse liikmesriikide vastutust tervishoiuteenuste ja arstiabi korraldamisel ja kättesaadavaks muutmisel;
            
         
               2.
            
            
               TULETAB MEELDE, et Euroopa Liidu toimimise lepingu artikli 168 kohaselt peavad liikmesriigid koostöös komisjoniga ise oma poliitikat ja programme kooskõlastama;
            
         
               3.
            
            
               TULETAB MEELDE nõukogu 2. juuni 2006. aasta järeldusi Euroopa Liidu tervishoiusüsteemide ühiste väärtuste ja põhimõtete kohta, milles eelkõige tuuakse esile vajadus tagada kvaliteetse, turvalise ja tõendusmaterjalil põhineva ravi kättesaadavus ja osutamine;
            
         
               4.
            
            
               TULETAB MEELDE komisjoni 10. detsembri 2008. aasta rohelist raamatut Euroopa tervishoiutöötajate kohta ja 15. detsembri 2009. aasta aruannet seda rohelist raamatut käsitleva avaliku arutelu kohta, milles osutati pakilisele küsimusele seoses tervishoiutöötajate, eelkõige arstide ja õdede puudusega praegu ja tulevikus;
            
         
               5.
            
            
               TULETAB MEELDE komisjoni 3. märtsi 2010. aasta teatist „Euroopa 2020. aastal. Aruka, jätkusuutliku ja kaasava majanduskasvu strateegia”, milles käivitati seitse suurprojekti, sealhulgas „Uute oskuste ja töökohtade tegevuskava”, mille eesmärk on luua tingimused tööturgude ajakohastamiseks, et tõsta tööhõive taset ja tagada meie sotsiaalsete mudelite jätkusuutlikkus, ning „Noorte liikuvus”;
            
         
               6.
            
            
               TULETAB MEELDE 21. mai 2010. aasta Maailma Terviseassambleel vastu võetud Maailma Terviseorganisatsiooni üldiseid tegevusjuhiseid, mis on liikmesriikide jaoks eetiliseks raamistikuks tervisehoiutöötajate tööle võtmisel;
            
         
               7.
            
            
               TERVITAB 9.–10. septembril 2010 La Hulpe’is toimunud ministrite konverentsi „Tulevastesse tervishoiutöötajatesse investeerimine: innovatsiooni ja koostöö ulatus”, millel rõhutati vajadust töötada välja asjakohased algatused piisavasse hulka motiveeritud ja pädevatesse tervishoiutöötajatesse investeerimiseks, et tagada tervishoiusüsteemide elujõulisus ja kättesaadavus;
            
         
               8.
            
            
               RÕHUTAB, et raskete krooniliste haiguste kasvav arv, elanikkonna ja tervishoiutöötajate vananemine, patsientide ja tervishoiusüsteemide muutuvad vajadused, patsientide ja tervishoiutöötajate suurenev liikuvus, teaduse areng ja uute tehnoloogiate ilmumine esitab kõigile liikmesriikidele suuri väljakutseid ning nõuab seoses tulevaste tervishoiutöötajatega innovaatilisi lähenemisviise;
            
         
               9.
            
            
               TUNNUSTAB liikmesriikide vastastikust sõltuvust tervishoiusektori inimressursside poliitikas, eelkõige seoses tervishoiutöötajate liikuvusega;
            
         
               10.
            
            
               KUTSUB liikmesriike ÜLES:
               
                           —
                        
                        
                           tõhustama omavahelist koostööd ja heade tavade vahetamist, sealhulgas kvaliteetsete ja võrreldavate andmete kogumise alal, et paremini toetada liikmesriikide tervishoiutöötajaid käsitleva poliitika arendamist tulevikus, aidates saavutada kõigi jaoks ravile võrdset juurdepääsu ning pöörates erilist tähelepanu vajaduste prognoosimisele tulevaste tervishoiutöötajate järele ja nende arvu tõhusale planeerimisele terves Euroopa Liidus;
                        
                     
                           —
                        
                        
                           parandama teadlikkust atraktiivse töökeskkonna, töötingimuste ja kutsealaste arenguvõimaluste tähtsusest tervishoiutöötajate motiveerimisel ning osutatava ravi kvaliteedi ja ohutuse tagamisel;
                        
                     
                           —
                        
                        
                           stimuleerima tervishoiutöötajate koolitust ja haridust ravi kvaliteedi ja ohutuse suuremaks edendamiseks ning kaaluma, kuidas selle rahastamiseks paremini kasutada ELi vahendeid, ilma et see piiraks tulevast finantsraamistikku;
                        
                     
                           —
                        
                        
                           järgima tervishoiutöötajate rahvusvahelisel värbamisel Maailma Terviseorganisatsiooni üldisi tegevusjuhiseid;
                        
                     
         
               11.
            
            
               KUTSUB liikmesriike ja komisjoni ÜLES:
               
                           —
                        
                        
                           töötama välja tegevuskava, milles nähakse ette võimalused toetada liikmesriikide tervishoiutöötajaid käsitleva poliitika arengut, tunnustatakse liikmesriikide pädevust eelkõige pädevusprofiilide hindamisel, tuvastatud tervishoiualaseid vajadusi arvesse võtvate planeerimismeetodite tõhustamisel ning pideva kutsealase arengu ning tööle võtmise ja tööl hoidmise strateegiate valdkonnas, ning lahendama tervishoiutöötajatega seotud suuri väljakutseid kogu ELis keskpikas ja pikaajalises perspektiivis;
                        
                     
                           —
                        
                        
                           kaasama selle tegevuskava väljatöötamisse patsientide esindajaid ja tervishoiutöötajaid, samuti muid asjaomaseid sidusrühmi tervishoiusektorist;
                        
                     
                           —
                        
                        
                           võtma selle tegevuskava väljatöötamisel arvesse muude poliitikavaldkondade, eelkõige haridus-, töö-, sotsiaal- ja siseturu valdkonna võimalikku panust;
                        
                     
         
               12.
            
            
               KUTSUB komisjoni ÜLES
               
                           —
                        
                        
                           julgustama liikmesriikidevahelist koostööd ning toetama tegevuskava väljatöötamist 2012. aastaks;
                        
                     
                           —
                        
                        
                           pidama tervishoiutöötajate koolitust ja haridust prioriteetseks valdkonnaks ning kaaluma, kuidas selle rahastamiseks paremini kasutada ELi vahendeid, ilma et see piiraks tulevast finantsraamistikku ning kooskõlas 2020. aasta Euroopa strateegia suurprojektidega „Uute oskuste ja töökohtade tegevuskava” ja „Noorte liikuvus”;
                        
                     
                           —
                        
                        
                           tagama, et tervishoiuprogrammi 2011. aasta töökava sisaldaks ühismeedet, mis oleks liikmesriikide koostööplatvormiks, mille abil prognoosida vajadust tervishoiutöötajate järele ja planeerida nende arvu tihedas koostöös Eurostati, OECD ja WHO-ga.